Tienerselfmoord: Wanneer rooi ligte moet flikker | Maroela Media
“Die huidige stand van tienerselfmoord is skrikwekkend. Meer as 9,5% van alle nie-natuurlike sterftes onder tieners is as gevolg van selfmoord en een uit vyf tieners is depressief. Meer moet gedoen word.”
So sê Meryl da Costa, woordvoerder van die Suid-Afrikaanse Depressie-en-Angsgroep (Sadag). Da Costa het gereageer op vrae rakende die hoë aantal jong mense wat die afgelope maand selfmoord gepleeg het.
Anneke Mostert, ŉ 12-jarige meisie van Johannesburg, het op 12 Julie haarself met haar pa se .38-vuurwapen doodgeskiet. Die Springbok-senter Frans Steyn se broer, Wimpie (31), het op 3 Augustus sy lewe op die familie se plaas buite Bethlehem geneem. Enkele dae daarna het ŉ derdejaar Kovsie-student, RJ Lues, homself met ŉ jaggeweer in sy motor geskiet. Dinsdag is die 14-jarige Klara Göttert se liggaam by ’n winkelsentrum in Fourways gevind nadat sy vermoedelik van die boonste vloer na haar dood gespring het.
“Tieners is beslis onder meer druk as in vorige jare,” het Da Costa gesê. “Gewoonlik werk albei die ouers en ervaar self erge stres. Boonop moet tieners kwessies soos groepsdruk, boelies, finansiële probleme by die huis, huishoudelike geweld, trauma, dwelmmisbruik en verhoudingsprobleme trotseer. Baie tieners is nie toegerus om hierdie stresfaktore te hanteer nie en voel asof hulle niemand het om mee te praat nie.”
Volgens Da Costa is depressie wat nie gediagnoseer word nie die hoofoorsaak van selfmoord en daarom is bewusmaking rondom die onderwerp van kardinale belang. “Tieners en jongmense moet weet hulle is nie alleen nie. Daar is mense wat hulle kan help en wie hulle kan vertrou.”
Da Costa het gesê dit is nie altyd moontlik om selfmoordneigings by ŉ kind te identifiseer nie, maar ouers en vriende kan op die uitkyk wees vir sekere waarskuwingstekens. Persone wat selfmoord wil pleeg sal dikwels direk of indirek daaroor praat, byvoorbeeld deur stellings te maak soos “my familie sal beter sonder my klaarkom”. Soms praat persone wat selfmoord oorweeg asof hulle afskeid neem of beplan om weg te gaan.
Inligting wat deur Sadag verskaf is, beklemtoon dat tekens van moontlike depressie of selfmoord ernstig geneem moet word. Ongeveer 75% van mense wat selfmoord pleeg gee vooraf een of ander waarskuwing van hul voornemens aan ŉ vriend of ŉ familielid.
Sadag identifiseer die volgende as die mees algemene waarskuwingstekens vir depressie onder tieners:
Verandering in slaapgewoontes, eetlus of gewig
Moegheid of min energie
Praat of beweeg teen ŉ buitengewone stadige tempo
Gevoelens van waardeloosheid, selfverwyt of skuld
Buitengewone angstigheid, spanning of woedeuitbarstings
Doods- of selfmoordgedagtes
Gevoelens van hopeloosheid of desperaatheid
ŉ Geskiedenis van fisieke of emosionele siekte
Persone wat hulp nodig het of iemand ken wat hulp nodig het, kan die Sadag-noodlyn by 0800 567 567 skakel. ŉ SMS kan ook na 31393 gestuur word en ŉ berader sal jou terugbel. Besoek www.sadag.org alternatiewelik vir nog inligting.
Gauteng Johannesburg Klara Göttert Vrystaat
Daar mag uitsonderlike gevalle wees…..maar die wat daaroor praat (en dreig om dit te doen) doen dit selde. Die wat nie daaroor praat nie…..is die wat dit net eenvoudig doen…en die res van die wêreld in absolute verstomming laat…
Ek was self ook daar · 3 jaar gelede
Presies Johann. My seun het GEEN van bg tekens getoon nie en tog het hy dit gedoen
Driné Ras · 3 jaar gelede
Ek voel die druk wat in die skole is op kinders is te veel en die kinders kan die emosionele druk en stres nie meer hanteer nie. Kinders kry nie meer tyd om net kind te wees nie. Ek voel die skole boelie die kinders meer as wat kinders mekaar boelie. Dit het ‘n negatiewe impak op die kinders wat lei tot depressie ens. Daar word verwag dat kinders op Rittalin en nog meer…gesit moet word wat lei tot slapeloosheid en depressie. Ek voel daar moet meer klem gele word op skool sisteme (standaard van skool)wat kinders boelie en’n onsersoek moet gedoen word oor die sogenaamde standaard by skole ivm tienerselfmooorde.